**Bezenye Községi Önkormányzat Képviselő-testületének**

**7/2020.( VII.29.) önkormányzati rendelete**

**a közművelődési feladatok ellátásáról**

Bezenye Községi Önkormányzat Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörre tekintettel a következőket rendeli el:

**I. ÁLTALÁNOS RENDELKEZÉSEK**

**1. §**

**Alapelvek**

Bezenye Községi Önkormányzat (a továbbiakban: Önkormányzat) a közművelődési tevékenység szabályozása során arra törekszik, hogy megőrizze a község történeti, néprajzi hagyományait, kulturális értékeit, biztosítsa a helyi társadalom kulturális szükségleteinek kielégítését. Meghatározza közművelődési feladatok ellátásának formáit, támogassa az önszerveződő közösségeket és így lehetőséget biztosítson a település polgárainak közművelődéshez való jogának gyakorlására.

**2. §**

Az Önkormányzat az alapelvek érvényesülésének biztosítása érdekében az alábbi célokat fogalmazza meg:

1. a közösségi művelődés színterének és infrastruktúrájának biztosítása,
2. a lakosság élet- és munkakörülményeinek javítása,
3. felnőttoktatás és iskolai rendszerű képzést kiegészítő, képességfejlesztő lehetőségek biztosítása, humánerőforrás-fejlesztés,
4. a település hagyományainak ápolása, a lokálpatriotizmus erősítése, a helyi értékek megőrzése, horvát hagyományok és a horvát nyelv ápolása,
5. a községben letelepült nem magyar anyanyelvűek részére nemzetiségi lét, a kultúra értékeinek megőrzése, megismertetése, gazdagítása,
6. az ifjúság kulturális életének, művelődési kezdeményezéseinek támogatása. Az időskorú népesség közművelődési lehetőségeinek biztosítása, közösségi életének támogatása.
7. amatőr művészeti csoportok, műhelyek, alkotótáborok létesítése, a helyi alkotóművészek támogatása,
8. a település természeti, környezeti, kulturális, művészeti és tudományos közösségi értékeinek közismertté tétele, találkozók, fesztiválok, kiállítások rendezése, a testvértelepülések kultúrájának bemutatása, a kulturális turizmus támogatása,
9. a helyi kulturális nyilvánosság elősegítése a médiában.

**3. §**

**A rendelet hatálya**

E rendelet hatálya kiterjed:

1. a helyi közművelődési tevékenységekben résztvevő, az Önkormányzat illetékességi területén életvitelszerűen tartózkodó magánszemélyekre,
2. az Önkormányzat közösségi színtereire (a továbbiakban: közösségi színtér) és közgyűjteményeire,
3. az önkormányzati rendelet által szabályozott közművelődési megállapodással vagy más úton támogatott intézményekre, azok fenntartóira és működtetőire, (civil) szervezetekre, vállalkozásokra, gazdasági társaságokra, a közművelődési tevékenységek résztvevőire.

**II. AZ ÖNKORMÁNYZAT KÖZMŰVELŐDÉSI FELADATAI, FORMÁI**

**4. §**

Az Önkormányzat a helyi közművelődési céljának megvalósítása során hangsúlyos feladatának az alábbiakat tekinti:

1. Az iskolarendszeren kívüli öntevékenység, önképző, szakképző tanfolyamok, életminőséget és életesélyt javító tanulási, felnőttoktatási lehetőségek, népfőiskolák támogatását.
2. A település környezeti, tudományos, szellemi, művészeti értékeinek, hagyományainak feltárását, megismertetését, a helyi művelődési szokások gondozását, gazdagítását.
3. Az egyetemes, a nemzeti, a nemzetiségi és más kisebbségi kultúra értékeinek megismertetését, a megértés, a befogadás elősegítését, a horvát nyelv ápolását.
4. Az ismeretterjesztő, az amatőr alkotó, művelődési közösségek tevékenységének támogatását.
5. A helyi közélet demokratizmusának segítését.
6. Az önkormányzati intézményi infrastruktúra biztosítását, a szabadidő kulturális célú eltöltéséhez.

**5. §**

**Az Önkormányzat kiemelten támogatandó rendezvényei, fórumai**

Az Önkormányzat kiemelten támogatandó rendezvényei:

Hősök napja

Bezenyei búcsú

Falunap

Horvát napok

Idősek napja

Horvát napok

Adventi programok

**III. A KÖZMŰVELŐDÉSI FELADATOK ELLÁTÁSÁNAK**

**SZERVEZETI KERETEI, INTÉZMÉNYRENDSZERE**

**6. §**

Bezenye község közművelődési feladataihoz, azok különös formáihoz és tevékenységeihez annak feltételeit elsősorban közösségi színterek és közgyűjtemények fenntartásával kívánja biztosítani.

A közösségi színterek és közgyűjtemények a feladatukat megfelelően, lehetőségeik szerint, az önkormányzat által rendelkezésükre bocsátott összeg erejéig biztosítják, hogy a település önszerveződő közösségei megfelelő rendszerességgel és időtartamban vehessék igénybe szolgáltatásaikat és az igénybevétel idejére a minimális feltételek rendelkezésre álljanak.

**7. §**

Az Önkormányzat a rendelet 4. §-ában foglalt feladatai ellátása érdekében közösségi színtereket és közgyűjteményt működtet.

**8. §**

(1) Az Önkormányzat egyes közművelődési feladatainak ellátásában a 7. §-ban megjelölteken kívül az alábbi intézményeket és szervezeteket vonhatja be:

1. a községi önkormányzat nem közművelődési alapfeladatait ellátó intézményeit,
2. a községben működő közgyűjteményeket,
3. az önkormányzat területén működő közművelődési célú társadalmi és civil szervezeteket, egyházi szervezeteket,
4. az önkormányzat területén működő közművelődési tevékenységkörű vállalkozásokat, gazdasági társaságokat,
5. települési horvát nemzetiségi önkormányzatot.

(2)  Az Önkormányzat e rendelet 8. § (1) bekezdésében szereplő intézményekkel és szervezetekkel e rendeletben meghatározott közművelődési feladatok megvalósítására közművelődési és együttműködési megállapodást köthet.

**9. §**

Az önkormányzat kötelező közművelődési feladatait elsősorban az általa alapított és fenntartott, illetve támogatott közösségi színtereken és közgyűjteményen keresztül végzi, melyek az alábbiak:

a) Közösségi színtér:

- Művelődési Ház (9223 Bezenye, Szabadság u. 52.),

- Papréti Művelődési Ház (9223 Bezenye, Béke u.)

- Tájház (9223 Bezenye, Ady Endre utca 7.).

b) Közgyűjtemény:

- Községi Könyvtár – Dr. Kovács Pál Könyvtár és Közösségi Tér megyei hatókörű városi könyvtár települési gyűjteménye (9223 Bezenye, Szabadság utca 52.)

**10. §**

(1) A törvény és jelen rendelet által meghatározott közművelődési feladatokkal kapcsolatos alapítói, fenntartói és más jogköröket a képviselő-testület gyakorolja.

(2) A képviselő-testület

1. Meghatározza az általa alapított közösségi színterek és közgyűjtemények feladatait, használati szabályait és működésük rendjét, ellenőrzi azok hatályosulását.
2. Meghatározza az Önkormányzat tárgyévi költségvetésében a közösségi színtér és közgyűjtemény fenntartására elkülönített előirányzatot.
3. Jóváhagyja az éves közművelődési szolgáltatási tervet.
4. Ellátja a közösségi színterek és közgyűjtemények fenntartásával, irányításával kapcsolatos más jogszabályokban meghatározott feladatokat.
5. A közösségi színterek és közgyűjtemények fenntartójaként biztosítja, hogy a településen a lakosság önszerveződő közösségei megfelelő rendszerességgel és időtartamban vehessék igénybe szolgáltatásaikat.
6. Engedélyezi a közösségi színterek és közgyűjtemények rendeletben meghatározott céloktól eltérő célra történő átmeneti igénybevételét.
7. Biztosítja a közösségi színterek és közgyűjtemények fenntartásához szükséges szervezeti, személyi, tárgyi feltételeket.
8. Különös figyelmet fordít a közösségi színterekkel és közgyűjteményekkel kapcsolatos tartalmi munkájára – különös tekintettel a kötelező feladatok ellátására – és éves beszámoló keretében értékeli azt.

**11. §**

**A közművelődési feladatellátás finanszírozási formái**

(1)  Az Önkormányzat a közösségi színterek és a közgyűjtemények éves önkormányzati támogatásának mértékét a mindenkori költségvetési rendeletben határozza meg.

(2) Az Önkormányzat a kötelező önkormányzati közművelődési feladatok megvalósulásában résztvevő – 8. § (1) bekezdésében felsorolt – szervezetekkel önkormányzati feladatfinanszírozás esetén közművelődési megállapodást köthet.

(3)  A közművelődési megállapodást a képviselő-testület határozattal hagyja jóvá.

(4) Közművelődési megállapodás megkötését a 8. § (1) bekezdésében felsorolt szervezet kezdeményezheti írásban a polgármesternél.

(5) Az önkormányzat közművelődési feladatai ellátása során a kulturális szolgáltatások mind szélesebb körben történő elérése érdekében a lakosság részére közművelődési tevékenysége körében díjmentes szolgáltatásokat biztosít.

(6)  A kiemelten támogatandó rendezvények forrása az állami feladatfinanszírozás, az Önkormányzat mindenkori költségvetése, az abban meghatározott keretösszeg erejéig, valamint pályázatokon elnyert források.

(7) Nyilvános foglalkozások, alkalmi rendezvények idején a közösségi színteret főszabály szerint bárki látogathatja, szolgáltatásait bárki térítésmentesen igénybe veheti. A használat egyéb módja, mértéke, díja a közösségi színtér egyedi szabályzatában kerül meghatározásra.

**12. §**

**A közművelődés személyi feltételei**

A közművelődési feladatok ellátásához szükséges szakemberek számát az önkormányzati fenntartású közösségi színterek és közgyűjtemények esetében a képviselő-testület állapítja meg és azt a kötelezően ellátandó feladatokhoz igazodva az éves beszámolóval együtt áttekinti.

**13. §**

(1) Ez a rendelet a kihirdetését követő napon lép hatályba.

(2) A rendelet hatálybalépésével egyidejűleg hatályát veszti Bezenye Községi Önkormányzat Képviselő-testületének a helyi közművelődési tevékenység támogatásáról szóló 4/2002. (VIII.7.) önkormányzati rendelete.

Márkus Erika dr. Gáli Péter

polgármester jegyző

Záradék:

A rendelet kihirdetésre került 2020. július 29. napján.

 dr. Gáli Péter

 jegyző